90. schôdza NR SR - 13.deň - B. popoludní
Dátum: 2023-05-23
Poslanec: Taraba, Tomáš (-)
Druh vystúpenia: Vystúpenie v rozprave

2. Ďakujem pekne. Ctená snemovňa, dámy a páni, myslím, že nikoho nenapadlo, že po devätnástich rokoch členstva v Európskej únii sa dožijeme toho, že hlavný predstaviteľ Európskej komisie na Slovensku, teda zástupca Európskej komisie na Slovensku, sa bude vyjadrovať z titulu nie nejakého radového občana, ale z titulu tejto funkcie, ktorú má, to znamená, že osobný vyslanec predsedkyne Európskej komisie von der Leyen na adresu Slovákov tak, ako sa vyjadril. Tie výroky už pozná každý. Ak by som ich zhrnul, tak teda počas 12-minútového vystúpenia nás častoval ako Slovákov, ako národ, ktorý v podstate je, je súci na určitú formu prevýchovy, ktorý, národ, ktorý nechápe, že kde sa dnes nachádza tá mainstreamová Európa, že ako máme vnímať rodovú politiku. To znamená, že sa pasoval do polohy tej, že pravdu, ktorú zastáva on, je tá pravda, ktorá má byť k dokonalosti dovedená v rámci Slovákov. To, že nás definoval ako národ, ktorý má pokazené chromozómy, je osobitná forma neakceptovaných výrokov. Vzhľadom na to, že Európa aj po takýchto výrokoch si prešla kadejakým obdobím a je absurdné, aby sa akýkoľvek zástupca Európskej komisie a akéhokoľvek národa na adresu Slovákov takýmto spôsobom vyjadroval. Po tej inkriminovanej pasáži, po týchto vyjadreniach nastala taká zvláštna epocha ticha. Ja som sám čakal, že čo urobí prezidentka republiky, čo urobí vtedajší predseda vlády alebo terajší predseda vlády, čo urobia najvyšší ústavní činitelia, keď teda počúvajú, že národ, ktorý oni majú reprezentovať, je označovaný predstaviteľom Európskej komisie, že je vlastne zdegenerovaný. No a oni boli celé tie dni ticho, ticho sú doteraz a práve preto som prišiel aj s kolegovcami na túto iniciatívu, aby keď teda mlčí Zuzana Čaputová, mlčal Heger, mlčí Ódor, aby sme priniesli túto deklaráciu odsúdenia a toho, aby sme sa zastali Slovákov, my ako Národná rada Slovenskej republiky, pretože my sme priami zástupcovia slovenského národa. V našich dejinách sme si prešli kadečím, a teda sme zvyknutí na to, že tu boli rôzne fázy, kedy nás častovali, že ani nie sme národ. Že v podstate za extrémizmus boli stíhaní tí, ktorí hovorili, že Slováci nie sú nejaké etnikum, ktoré tu behá medzi kopcami, ale že sme skupina, ktorá má národnú identitu, za toto ďakujeme osobitne štúrovcom a tejto generácii evanjelických buditeľov, ktorí, ktorí doplnili aj vtedajšie rôzne kruhy v katolíckej cirkvi pred vyše 150 rokmi, ktoré na území Slovenska budovali túto identitu. A my sme touto celou identitou vstúpili do Európskej únie ako rovnocenný, ako sebavedomý národ. My sme vstúpili do Európskej únie nie na to, aby nás niekto, aby nás niekto prevychovával, ale preto, aby akceptovali, že sme tam vstúpili takí, akí sme, s našou tradíciou, s našou identitou, s naším sebavedomím. A keď sa to niekomu nepáči, že sme tým, čím sme, tak potom nech nerobí zástupcu akejkoľvek inej identity alebo akéhokoľvek iného štátu na území Slovenska. Nie my sa budeme meniť podľa toho, ako to chce pán Šucha alebo Európske komisia, ale oni môžu prijať, že toto sme my, toto sme Slováci a my sa nebudeme podieľať na žiadnom ani hanobení na našu adresu, nebudeme, nemáme dôvod to ani akceptovať a práve naopak, deklaráciou, s ktorou sme prišli, má tri body alebo tri veci. Chce dosiahnuť: Po prvé. Samozrejme, že ako najvyšší zákonodarný orgán a ako zástupcovia Slovenska, slovenského národa, tieto hanlivé vyjadrenia ostro odsudzujeme. Samozrejme, ja podotýkam, že osobitne mi je ľúto, že to nedokázala urobiť Zuzana Čaputová. Druhá vec, žiadame nie pána Šuchu, ale žiadame Európsku komisiu, teda aby sa ospravedlnili. Už keď teda nemajú toľko, by som povedal, EQ, emočnej inteligencie, aby predstaviteľa Európskej komisie, ktorý sa takto vyjadruje na adresu Slovákov sami stiahli. No a tretia časť bola výzva práve na to, aby k tomuto stiahnutiu prišlo. Myslím si, že zachytil som, že medzitým na Európskom výbore ale prišlo k nejakému redefinovaniu tejto deklarácie tým, že práve to vyzvanie, aby stiahli človeka, ktorý sa takto vyjadruje, odtiaľto vypadlo, s čím ja osobne nesúhlasím, pretože ale veď je plénum, nech sa rozhodne samé. Myslím si, že ani si neviem predstaviť, čo by sa dialo, keby za geneticky zaostalý národ nás považovali veľvyslanci akéhokoľvek iného štátu, môžeme si tam dosadiť, ja neviem, Čínu, Maďarsko, Rusko, čokoľvek, čo by sa dialo. Ale z nejakých, z nejakých dôvodov, pokiaľ to urobí bývalý politik Progresívneho Slovenska, tak je okolo toho ticho a som svojím spôsobom vďačný vám všetkým, ktorí ste hlasovali za to, že tento bod deklarácie sa na rokovanie parlamentu dostal. Aj ďakujem predsedovi parlamentu, že si tu deklaráciu osvojí, že k tejto dohode došlo a ďakujem každému jednému z vás, ktorí ste ste za to hlasovali naprieč politickým spektrom, aj keď teda evidujem, že sú tu politici, ktorým to nevadí, ktorí za to nehlasovali ako napríklad bývalý dezignovaný premiér Eduard Heger. Takže toľko z môjho pohľadu na úvod, myslím si, že je to priestor, aby sme absolútne kultivovaným spôsobom len odkázali kompetentným v Európskej komisii, že nech si na toto nezvykajú. To, že sme, to že sme malý národ na pomery, keď sa porovnávame s niekým iným, neznamená, že máme nižšiu hodnotu. A keď si niekto toto myslí, tak potom nech si to rozprávajú v tých tichých salónikoch, ale nech to nevytrubujú na verejnosti, pretože toto, že budeme niekedy musieť riešiť v tej skupine národov to a osobitne voči tým, ktorí majú plné ústa tolerancie, mieru, lásky a rovnosti, tak to sa priznám, že nenapadlo vtedy ani mňa. Takže ďakujem veľmi pekne vopred aj za diskusiu, verím že bude, že bude kultivovaná, ale že bude hrdá, ako sa na Slovákov patrí. Ďakujem pekne.